Къармэхьэблэ къикIахэр япэ йощ
КъБР-м ЦIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министерствэм, КъБР-м и Парламентым и ЩIалэгъуалэ палатэм, ХьэтIохъущокъуэ Къазий и цIэр зезыхьэ Адыгэбзэ Хасэр я дэIэпыкъуэгъуу ирагъэкIуэкI республикэпсо адыгэбзэ зэпеуэм и финал Iыхьэр иджыблагъэ зэхэтащ. КъыжыIапхъэщ проектым ЩIалэгъуалэ IуэхухэмкIэ щыIэ къэрал агентствэм къызэригъэпэща зэхьэзэхуэм и гулъыти зэригъуэтар.
Иужьрей джэгум щызэрихьэлIат Къармэхьэблэ къуажэм Къамбий Мухьэб и цIэр зэрихьэу дэт школ №1-м щеджэхэмрэ Инарыкъуей жылэм дэт курыт еджапIэм щIэсхэмрэ.
КъэпщытакIуэхэм хэтащ: КъБР-м ЦIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министерствэм и къудамэм и унафэщI Мыз Маринэ, КъБР-м щIы Iуэхухэмрэ мылъкумкIэ и министерст-вэм и лэжьакIуэ Гугъуэтыж Ахьмэд, КъБКъУ-м и Адыгэ щэнхабзэ центрым и унафэщI, филологие щIэныгъэхэм я кандидат Езауэ Мади-нэ, Урысейпсо егъэджакIуэ зэгухьэныгъэм Лэскэн щIыналъэм щиIэ къудамэм и унафэщI, Арщыдан дэт курыт еджапIэ №1-м и унафэщIым егъэджэныгъэ IуэхухэмкIэ и къуэдзэ Мэшыкъуэ Радимэ, ХьэтIохъущокъуэ Къазий и цIэр зезыхьэ Адыгэбзэ Хасэм и хасащхьэм хэт, педагогикэ щIэныгъэхэм я кандидат ХьэцIыкIу Рае, КъБКъУ-м ЩIалэгъуалэ Iуэхухэмрэ гъэсэныгъэмкIэ и управленэм и унафэщIым и къуэдзэ Ету Хьэжмухьэмэд сымэ.
«Бзылъхугъэр гъащIэм тепщэ щыхъуащ» темэм теухуауэ яIэ гупсысэхэр дахэу зэгъэкIуауэ, гъэхуауэ утыкум кърахьащ еджакIуэхэм. АдыгэбзэкIэ я Iуэху еплъыкIэхэр къызэраIуатэм и мызакъуэу, къэпщытакIуэхэр кIэлъыплъырт гупым хэт дэтхэнэми и къалэныр нэсу зэригъэзащIэ щIыкIэм — еджакIуэхэм къахь щапхъэхэр темэм зэрехьэлIам, я Iуэху еплъыкIэхэр зэрыпхагъэкIыфым, бзэм и къабзагъым, я упщIэ зэхэгъэувэкIэхэм, зэманым къызэритIасэм.
А псомкIи нэхъ зэпэщу, дагъуэ щIахуэпщIын щымыIэу къэпщытакIуэ гупым къалъытащ Къармэхьэблэ дэт Къамбий Мухьэб и цІэр зезыхьэ курыт еджапIэ №1-м и еджакIуэ цIыкIухэр.
Зэхьэзэхуэм хэтахэм псалъэ дахэхэмкIэ зыщыхуагъэзэжым, нэхъыжьхэм жаIащ гъэфIэж пшыхьыр мы мазэм и кIэм ирагъэкIуэкIыну зэрамурадыр, апхуэдэу тыгъэу республикэм и щIыпIэ дахэхэм зыплъыхьакIуэ зэрашэнур.
ХЬЭРЭДУРЭ Аллэ.
